Fil-bidu ta' din il-ġimgħa, kull min kien għaddej minn triq Wignacourt jew triq l-10 ta' Frar f' San Pawl il-Baħar assista għal kummiedja liema bħalha. Xi ħadd iddeċieda li sinjal ma' l-art 'Stop', għandu jitressaq u jsir iktar lura fl-istess triq. Meta normalment issir xi ħaġa bħal din, ir-raġuni tkun biex wieħed itejjeb is-sigurta' fit-toroq u jnaqqas iċ-ċansijiet li jseħħu inċidenti kemm bejn il-vetturi u iktar u iktar għal min ikun qed jimxi fit-triq. Normalment ukoll, meta jsiru tibdiliet simili, Kunsill Lokali jitlob lil Transport Malta biex ikun hemm approvazzjoni għal dan it-tibdil. Mhux ġara' f' San Pawl il-Bahar. Mhux talli ma kienx hemm permessi mehtieġa biex isir dan ix-xoghol talli l-istess suġġett qatt ma ġie mressaq quddiem il-Kunsill waqt seduta normali. Dan ifisser li min iddeċieda li jagħmel dan it-tibdil, lanqas kellu d-diċenza li jressaq din it-talba għall-approvazzjoni tal-Kunsilliera sabiex jintalab permess minn Transport Malta. Agħar minnhekk izda huwa l-fatt li t-tibdil li sar qed jagħmilha diffiċli għas-sewwieqa biex joħorġu minn triq għal oħra bil-vetturi tagħhom. Dan għaliex min ikun ħiereġ minn triq Wignacourt għal triq l-10ta' Frar u jkun irid idur fuq ix-xellug, issa ma jarax ikunx ġej xi ħadd bil-karozza mid-direzzjoni opposta. Jew inkella ikollu joħroġ iktar 'il barra minn fuq is-sinjal li jgħidlek biex tieqaf b' ċans tajjeb li jlaqqat daqqa u t-tort naturalment ikun tiegħu għax ikun ħareġ minn fuq sinjal li qed jgħidlu biex jieqaf. Interessanti inkunu nafu x' inhi l-opinjoni tal-Amministrazzjoni tal-Kunsill Lokali ta' San Pawl il-Bahar dwar dan u forsi anki jgħidulna min ta l-ordini biex dan ix-xogħol isir la darba ma kienx hemm approvazzjoni tal-Kunsill Lokali nnifsu!